Мурид декхарийла ву, шен дог шайт1ано дагатуьйсучух, бохаме долчух, кхераме долчух а лардарна т1ехь къахьега. Цо шен деган не1арехь пардо дан деза, оцу чу вуониг дахарх иза 1алашдархьама, баккъалла а, и вуониг оцу чу дахча, цо иза талхадо, цул т1аьхьа оцунах и дог д1ац1андан хала а хуьлу. Дела шена чу хьожуш долу шен дог дуьненан марзонех, бусалба нахаца хьаг1 лелаярх, цабезамах, уьш 1ехорах а, царах вуон ойла кхоллаяларх а кхоччуш лардарна т1ехь къахьега деза цо. Царна хьехам беш, цаьрца къинхетаме, царах доглозуш, цаьрца дика ойла йолуш, шена дезаш долу дика царна дезаш, шена ца дезарг царна ца дезаш а хила веза иза. Хьо хууш хилалахь, х1ай мурид, баккъалла а, дагца йолу 1есалла кхийолчу меженашкахь йолчу 1есаллел боьха, ирча а ю, оцу 1есаллех иза ц1ена хилча а бен Веза-Сийлахь Волу Дела вовзар, везар а шега досса мегаш ца хуьлу и дог. Деган 1есаллех уггаре ирча дерш – куралла, моттарг1анаш, хьаг1 лелаяр а ду.